ზემო ბოდბის ყორღანები

ზემო ბოდბის ყორღანები — გვიანი ბრინჯაოს ხანის არქეოლოგიური ძეგლი სოფ. ზემო ბოდბის მახლობლად, ე. წ. „დაცული ტყის“ პირას (სიღნაღის მუნიციპალიტეტი). თარიღდება ძვ. წ. XV საუკუნის II ნახევრით ან ძვ. წ. XIV საუკუნის I ნახევრით. გათხრები მიმდინარეობდა 1964, 1970 და 1972 წლებში კიაზო ფიცხელაურის ხელმძღვანელობით.

გაითხარა 7 მიწაყრილიანი გორასამარხი. ყრილის დიამეტრი — 35 მ, 20 მ, 1,4 მ. ყრილის სიმაღლე — 2 მ, 1,5 მ, 1,2 მ. დამხრობილია ჩრდილოეთიდან სამხრეთით ან სამხრეთ-აღმოსავლეთიდან სამხრეთ-დასავლეთით. ყორღანების ორმოები ხის ძელებით ყოფილა გადახურული. ყრილის ქვეშ, ცენტრალურ ნაწილში, როგორც წესი, ოთხკუთხა მოგრძო ორმოა (ზომები: 1,5×2,6 მ; 3,6×2 მ, სიღრმე — 1,2 მ). მიცვალებულები დაკრძალული იყვნენ მარჯვენა ან მარცხენა გვერდზე, მოხრილი კიდურებით, თავით ჩრდილოეთისაკენ ან ჩრდილო-დასავლეთისაკენ. სამარხებში აღმოჩენილია დერგი, ქილა, ქვაბი (ბრინჯაოს ქვაბის მინაბაძი), ქოთანი, ბადია, ღრმა ჯამი, მაღალფეხიანი ღრუქუსლიანი სასმისი (ბარძიმი). ბრინჯაოს ნაწარმიდან აღსანიშნავია ლახტისთავი და წინააზიური ტიპის სატევარი ჩარჩოიანი ტარით. მასალა ინახება საქართველოს ეროვნული მუზეუმის გურჯაანის საცავში.

ლიტერატურა

 ფიცხელაური კ., აღმოსავლეთ საქართველოს ტომთა ისტორიის ძირითადი პრობლემები (ძვ. წ. XV–VII სს.), თბ., 1973.

კატეგორია:სიღნაღის მუნიციპალიტეტის არქეოლოგიური ძეგლები